De 69 personer, der i øjeblikket er på tålt ophold, skal fremover bo i det tidligere åbne fængsel Kærshovedgård ved Ikast i Midtjylland.

Samtidig skærpes strafferammen, hvis personer på tålt ophold overtræder opholds- og meldepligtsreglerne, og brugen af elektroniske fodlænker gøres mulig.

Det har et politisk flertal bestående af regeringen, Socialdemokraterne, Dansk Folkeparti, De Konservative og Liberal Alliance besluttet.

- Når man er på tålt ophold, skal det være utåleligt som muligt. Og det mener jeg, at det bliver nu. Vi får med aftalen i langt højere grad styr på de her mennesker, og er det sådan, at man ikke overholder sine forpligtelser, så bliver man meget hurtigt idømt fængselsstraf, siger udlændinge- og integrationsminister Inger Støjberg (V).

Læs også : Hver fjerde på tålt ophold er forsvundet fra myndighederne

SF var med i forhandlingerne til det sidste, men forlod dem, fordi de strammere vilkår for personer på tålt ophold betales af unge uledsagede flygtninge.

Inger Støjberg forsvarer det med, at vilkårene for uledsagede flygtningebørn er "meget favorable".

- Hvis man kommer herop som 17-årig afghaner, får man meget, meget favorable vilkår, og man får også meget mere favorable vilkår end danske børn, der bor på opholdshjem gør. Det justerer vi en lille smule på, og jeg forventer, at vi bevæger os længere ned ad den vej på et senere tidspunkt, siger hun.

Det fremgår også af aftalen, at der nu kommer ekstra fokus på at hjemsende personer på tålt ophold, og at regeringen vil udforske, hvor langt man kan gå indenfor de internationale konventioner.

Hovedpunkter i aftalen